b"\n_START_ARTICLE_\nGran bacant\n_START_SECTION_\nContext hist\xc3\xb2ric i art\xc3\xadstic\n_START_PARAGRAPH_\nL'evoluci\xc3\xb3 de Gargallo pel que fa a l'experimentaci\xc3\xb3 amb nous materials i noves t\xc3\xa8cniques adequades a aquests materials el va dur a emprar primer la planxa de coure i despr\xc3\xa9s la de ferro. Si en les primeres obres elaborades amb aquests metalls va fer servir planxes molt fines que van limitar les dimensions de les escultures, m\xc3\xa9s endavant va utilitzar metall de m\xc3\xa9s gruix per tal d'aconseguir efectes pl\xc3\xa0stics m\xc3\xa9s adequats a les seues necessitats expressives._NEWLINE_Fou una donaci\xc3\xb3 de Santiago Marco (1935) i el seu n\xc3\xbamero de cat\xc3\xa0leg al MNAC \xc3\xa9s el 11653.\n_START_SECTION_\nDescripci\xc3\xb3\n_START_PARAGRAPH_\nCap al 1930 Gargallo, que havia anat adquirint un domini m\xc3\xa9s gran de la t\xc3\xa8cnica, va comen\xc3\xa7ar a treballar amb planxa de ferro d'un gruix considerable, la qual cosa li va permetre simplificar tant els aspectes t\xc3\xa8cnics m\xc3\xa9s complexos de les seues obres anteriors com eliminar aquells elements no estrictament imprescindibles. En aquest sentit, Gran bacant, indiscutiblement una de les millors obres de l'artista, representa un canvi radical en la seua producci\xc3\xb3 perqu\xc3\xa8 mostra la depuraci\xc3\xb3 formal que li va permetre simplificar el proc\xc3\xa9s creatiu utilitzant un nombre menor de peces, algunes de les quals es limiten a insinuar una part del cos femen\xc3\xad. D'aquesta manera les obres de Gargallo, fruit d'un treball de recerca constant, contribu\xc3\xafen a definir el llenguatge de l'escultura en ferro, guanyaven en intensitat i, en definitiva, assolien la s\xc3\xadntesi del seu art."